Margrete Auken (SF), 2000-01-14:
Altså enten er der ufattelig kedeligt hjemme i hr. Melchiors stue, ufattelig kedeligt, eller også er det, fordi hr. Melchior begår alvorlige ulovligheder, når han kører bil.
Den tredje mulighed er også, at hr. Melchior faktisk længes efter, at alle bilerne kommer til at stå stille, så man kan lave omtrent det samme, som man kan hjemme i sin stue.
Men jeg vil bare lige sige, at det, som jeg foretager mig i min stue, ville jeg altså ikke kunne lave i min bil.
Det vil jeg bare lige sige.
Lige kort til hr. Søren Kolstrup: Jeg vil være helt vild med, om vi kunne få koordineret noget på godstrafikken, også så det kunne hjælpe i København.
Det går vi i gang med.
Men jeg vil gerne have det, sådan at det også økonomisk bliver til at have med at gøre, og jeg har flere ideer til, hvordan det eventuelt kunne gøres.
Men lad nu det være.
Det er de andre, jeg ellers godt lige vil svare her.
Først lige til hr. Heiselberg
Jeg tror, hr. Heiselberg har ret i, at der er mange bilister, der kalder det en personlig frihed, når man sidder fast i trafikmarmeladen.
Det er jo et sprogbrug, jeg har svært ved at forstå, for jeg synes jo, det er personlig afmagt at sidde og glo der.
Jeg synes, en bilkø er det mest dødssyge sted, man kan sidde overhovedet, sådan et sted, hvor man rykker frem skridt for skridt.
De få gange, hvor jeg har været dum nok til at tage bilen ind til byen, så ærgrer jeg mig da vildt hver gang over det, for min cykel kommer betragteligt hurtigere frem.
Men jeg vil lige sige, at SF har ikke sagt, at bilerne ikke må komme ind i byerne.
Det vil jeg slå helt fast.
Jeg mener faktisk, det er fordel, at vi kan få dem ind.
Jeg synes bare, vi skal have dem på en sådan måde, at man tænker sig godt om, inden man tager sin bil med.
Der er nogle, der har både mange pakker, syge mostre osv., og dér skal vi have det sådan, at de kan komme derind.
Jeg har heller ikke noget imod gadeparkering, skal jeg lige sige.
Jeg mener faktisk, at gadeparkering mange steder kan være med til at fredeliggøre byen og også er betydelig mere hensigtsmæssig for en del af forretningslivet end de der underlige paladser dernede under f.eks. Kongens Nytorv.
Så det er ikke sådan, det var sagt.
Men da jeg nævnte det der med den omvendte motorvej, så var det for at lave noget, hvor vi kunne sige: Vi forkæler bilerne uden for byerne på motorvejene, men kunne vi ikke prøve nogle steder, uden af vi generer bilerne, dog at lave sådan en forkælelse af cyklister og kollektiv trafik, som man kunne gøre, hvis man gjorde det på den måde.
Det er ikke noget, vi skal vedtage her, fordi det er vist nok lovligt, hvis de fandt på at gøre det.
Men det kunne jeg da lige spørge ministeren om, hvis der var nogle byer, hvor man ville gøre det.
Og så i forlængelse af det også spørge ministeren: Kunne man ikke i denne her redegørelse have haft f.eks. et forslag om, at man prøver at sætte nogle, jeg havde nær sagt, konkurrencer op?
Hvem kan gøre noget ved det her, hvis man nu mener, det er en målsætning ikke at fjerne bilismen, men begrænse bilismen?
Det var det, jeg henviste til i den socialdemokratiske redegørelse.
Og så endelig til sidst vil jeg lige citere borgmesteren
i Sejlflod, der på vores konference om den kollektive trafik sagde, at det ikke var nok med kollektiv trafik
Han sagde: Gulerødder er ikke nok, kiloprisen er for høj.
Der må også nogle begrænsninger for bilismen til, for at vi når vores mål.
Se, det var vist en socialdemokratisk borgmester, der sagde sådan.